Verdagte brief in Kopenhagen gevind na moordaanvalle – praag.co.za
Dit is die tweede soortgelyke aanval in Europa, nadat medewerkers van 'n Franse satiretydskrif Charlie Hebdo in koele bloede in Parys neergevel is deur Moslemaanvallers.
"Ammunisie-deskundiges is uitgeroep na Krudttoenden. Dit is die normale prosedure," het die Kopenhaagse polisie op Twitter geskryf. Die nuusagentskap, Ritzau, het berig dat die brief bood­skappe bevat wat met Saterdag se aanval verbind word.
Die verdagte skieter in die twee aanvalle die naweek is Sondag deur polisie doodgeskiet, maar Kopenhagen is steeds op 'n hoë gereedheidsgrondslag. Twee mense is Maandag aangekeer en word daarvan beskuldig dat hulle die aanvaller gehelp het.
Denemarke steier om sin te maak van die naweek se dodelike aanvalle.
Maandagaand het inwoners vir 'n kerslig-nagwaak byeengekom op die toneel waar die gewapende man losgebrand het op 'n spraakvryheidforum. Die eerste slagoffer was die 55-jarige rolprentmaker, Finn Norgaard, wat tydens die forum se byeenkoms doodgeskiet is. Dieselfde aanvaller het daarna die stad se hoofsinagoge geteiken en die 37-jarige Dan Uzan doodgeskiet.
Die eerste minister, me. Helle Thorning-Schmidt, het by die geleentheid 'n beroep op nasionale eenheid gedoen.
"Vanaand wil ek aan alle Deense Jode sê: Julle is nie alleen nie. 'n Aanval op Jode in Denemarke is 'n aanval op Denemarke, op almal van ons," het Thorning-Schmidt gesê.
Die Deense parlement het Maandag vir die eerste keer sedert die aanvalle vergader.
Die verdagte in die aanvalle is geïdentifiseer as Omar Abdel Hamid El-Hoessein. Hy het kort voor die skietery op Facebook trou aan die leier van die Islamitiese Staat-groep, Aboe Bakr al-Baghdadi, gesweer.
Amerika se president, Barack Obama, het Maandag sy solidariteit met Denemarke in 'n telefoonoproep aan Thorning-Schmidt betuig. Die twee leiers het ooreengekom om saam te werk om aanvalle op vryheid van uitdrukking asook anti-Semitiese geweld te bekamp, het die Withuis in 'n verklaring gesê.
Die FBI het hulp aangebied aan Deense owerhede met die ondersoek na die moordaanvalle.
Skrywer praagGepubliseer op 18 Februarie 2015 Kategorieë Internasionale nuus, NuusSleutelwoord ISIS, islam, Jode, Kopenhagen, moordaanvalle, moslems, terreur